DBV-personeel ontslaan ná hulle gans keelaf snyDie video wys hoe een van die lede die gans se nek met ŉ groot mes morsaf sny, terwyl ŉ ander lid die dier op die bakkie se bak vasdruk (Foto: Skermgreep) ŉ Video van drie personeellede van die Dierebeskermingsvereniging (DBV) in Oos-Londen wat ŉ gans se nek met ŉ mes afsny, het groot ontsteltenis op sosiale media veroorsaak. Dié lede is intussen ontslaan. In die video staan drie persone, geklee in Oos-Londense DBV-uniforms, by ŉ bakkie. Die video wys hoe een van die lede die gans se nek met ŉ groot mes morsaf sny, terwyl ŉ ander lid die dier op die bakkie se bak vasdruk. Die gans spartel soos hy uit die lid se greep probeer loskom. Die Nasionale Dierebeskermingsvereniging (NDBV) het Maandag in ŉ verklaring bevestig dat die drie lede tydens ŉ tugverhoor met onmiddellike effek ontslaan is. Die NDBV het ook ŉ saak van dieremishandeling teen die lede aanhangig gemaak. Die NDBV sê die DBV in Oos-Londen word tans deur die NDBV bestuur en dié tak gebruik intussen die NDBV se hulpbronne totdat ŉ nuwe komitee saamgestel word.